b'\n_START_ARTICLE_\nToba de tinichea (roman)\n_START_SECTION_\nRezumat\n_START_PARAGRAPH_\nPovestea se \xc3\xaenv\xc3\xa2rte \xc3\xaen jurul vie\xc8\x9bii lui Oskar Matzerath, a\xc8\x99a cum o nareaz\xc4\x83 el-\xc3\xaensu\xc8\x99i atunci c\xc3\xa2nd este internat \xc3\xaentr-un spital de boli mentale \xc3\xaen cursul anilor 1952-1954. N\xc4\x83scut \xc3\xaen 1924 \xc3\xaen Ora\xc8\x99ul Liber Danzig (ast\xc4\x83zi Gda\xc5\x84sk, Polonia), cu o capacitate de g\xc3\xa2ndire \xc8\x99i percep\xc8\x9bie caracteristice unui adult, el decide s\xc4\x83 nu mai creasc\xc4\x83 atunci c\xc3\xa2nd \xc3\xael aude pe tat\xc4\x83l s\xc4\x83u afirm\xc3\xa2nd c\xc4\x83 \xc3\xae\xc8\x99i dore\xc8\x99te ca fiul s\xc4\x83u s\xc4\x83 devin\xc4\x83 b\xc4\x83can. \xc3\x8enzestrat cu un \xc8\x9bip\xc4\x83t ascu\xc8\x9bit care poate sparge sticla sau poate fi folosit ca o arm\xc4\x83, Oskar se declar\xc4\x83 a fi unul dintre acei "copii telepa\xc8\x9bi", a c\xc4\x83ror "dezvoltare spiritual\xc4\x83 este complet\xc4\x83 la na\xc8\x99tere \xc8\x99i trebuie doar s\xc4\x83 se afirme". El \xc3\xae\xc8\x99i p\xc4\x83streaz\xc4\x83 statura de copil \xc3\xaen timpul perioadei interbelice, al celui de-al Doilea R\xc4\x83zboi Mondial \xc8\x99i apoi al perioadei postbelice. Averea sa cea mai de pre\xc8\x9b este o tob\xc4\x83 de tinichea de juc\xc4\x83rie, dintre care prima a primit-o drept cadou la cea de-a treia aniversare, urmat\xc4\x83 de multe alte tobe de fiecare dat\xc4\x83 c\xc3\xa2nd o sp\xc4\x83rgea atunci c\xc3\xa2nd b\xc4\x83tea prea tare \xc3\xaen ea; el este dispus s\xc4\x83 comit\xc4\x83 acte de violen\xc8\x9b\xc4\x83 pentru a-o p\xc4\x83stra._NEWLINE_Oskar consider\xc4\x83 c\xc4\x83 are doi "ta\xc8\x9bi prezumtivi" - so\xc8\x9bul mamei sale, Alfred Matzerath, un membru al Partidului Nazist, \xc8\x99i veri\xc8\x99orul \xc8\x99i iubitei mamei sale, Jan Bronski, un polonez din Danzig, care este executat pentru Ap\xc4\x83rarea Oficiului Po\xc8\x99tal Polonez din Danzig \xc3\xaen timpul invad\xc4\x83rii Poloniei de c\xc4\x83tre Germania Nazist\xc4\x83. \xc3\x8en urma mor\xc8\x9bii mamei lui Oskar, Alfred se c\xc4\x83s\xc4\x83tore\xc8\x99te cu Maria, o fat\xc4\x83 care este \xc3\xaen secret prima amant\xc4\x83 a lui Oskar. Dup\xc4\x83 c\xc4\x83s\xc4\x83toria cu Alfred, Maria d\xc4\x83 na\xc8\x99tere fiului prezumtiv al lui Oskar, Kurt. Dar Oskar este dezam\xc4\x83git s\xc4\x83 constate c\xc4\x83 copilul continu\xc4\x83 s\xc4\x83 creasc\xc4\x83 dup\xc4\x83 v\xc3\xa2rsta de trei ani._NEWLINE_\xc3\x8en timpul r\xc4\x83zboiului, Oskar se al\xc4\x83tur\xc4\x83 unei trupe de arti\xc8\x99ti pitici care distreaz\xc4\x83 trupele germane aflate \xc3\xaen linia \xc3\xaent\xc3\xa2i a frontului. Dar c\xc3\xa2nd cea de-a doua iubire a vie\xc8\x9bii sale, pitica Roswitha, este ucis\xc4\x83 de trupele aliate \xc3\xaen B\xc4\x83t\xc4\x83lia pentru Normandia, Oskar se \xc3\xaentoarce la familia sa din Danzig, devenind liderul unei bande de tineri infractori (asem\xc4\x83n\xc4\x83toare cu Pira\xc8\x9bii Edelweiss). Armata sovietic\xc4\x83 captureaz\xc4\x83 cur\xc3\xa2nd ora\xc8\x99ul Danzig, iar Alfred este \xc3\xaempu\xc8\x99cat de c\xc4\x83tre trupele invadatoare dup\xc4\x83 ce a f\xc4\x83cut o criz\xc4\x83 atunci c\xc3\xa2nd \xc8\x99i-a \xc3\xaenghi\xc8\x9bit insigna sa de partid pentru a nu se descoperi c\xc4\x83 era nazist._NEWLINE_Dup\xc4\x83 r\xc4\x83zboi, Oskar, mama sa vitreg\xc4\x83 \xc8\x99i fiul lor trebuie s\xc4\x83 p\xc4\x83r\xc4\x83seasc\xc4\x83 ora\xc8\x99ul Danzig (devenit parte a Poloniei) \xc8\x99i s\xc4\x83 se mute la D\xc3\xbcsseldorf, unde el pozeaz\xc4\x83 nud \xc3\xaempreun\xc4\x83 cu Ulla \xc8\x99i lucreaz\xc4\x83 la inscrip\xc8\x9bionarea pietrelor funerare. Oskar decide s\xc4\x83 tr\xc4\x83iasc\xc4\x83 separat de Maria \xc8\x99i fiul ei, Kurt, odat\xc4\x83 cu cre\xc8\x99terea conflictelor. El decide s\xc4\x83 se mute \xc3\xaentr-un apartament de\xc8\x9binut de c\xc4\x83tre familia Zeidler. Dup\xc4\x83 ce se mut\xc4\x83, el se \xc3\xaendr\xc4\x83goste\xc8\x99te de sora Dorothea, o vecin\xc4\x83, dar nu reu\xc8\x99e\xc8\x99te s\xc4\x83 o seduc\xc4\x83. \xc3\x8en timpul unei \xc3\xaent\xc3\xa2lniri cu Klepp, acesta din urm\xc4\x83 \xc3\xael \xc3\xaentreab\xc4\x83 pe Oskar cum de poate emite judec\xc4\x83\xc8\x9bi de valoare \xc3\xaen domeniul muzicii. Oskar, dispus s\xc4\x83-\xc8\x99i dovedeasc\xc4\x83 sie\xc8\x99i o dat\xc4\x83 pentru totdeauna \xc8\x99i lui Klepp, un coleg muzician, \xc3\xaencepe s\xc4\x83 bat\xc4\x83 \xc3\xaen toba sa, \xc3\xaen ciuda jur\xc4\x83m\xc3\xa2ntului s\xc4\x83u de a nu mai c\xc3\xa2nta niciodat\xc4\x83 dup\xc4\x83 moartea lui Alfred \xc8\x99i interpreteaz\xc4\x83 o m\xc4\x83sur\xc4\x83 la tob\xc4\x83. Evenimentele care urmeaz\xc4\x83 \xc3\xaei conduc pe Klepp, Oskar \xc8\x99i chitaristul Scholle s\xc4\x83 formeze trupa de jazz The Rhine River Three. Ei sunt descoperi\xc8\x9bi de domnul Schmuh, care \xc3\xaei invit\xc4\x83 s\xc4\x83 c\xc3\xa2nte la clubul Pivni\xc8\x9ba de ceap\xc4\x83. Dup\xc4\x83 o interpretare excep\xc8\x9bional\xc4\x83, o agen\xc8\x9bie de concerte aflat\xc4\x83 \xc3\xaen c\xc4\x83utare de talente \xc3\xael descoper\xc4\x83 pe tobo\xc8\x99arul de jazz Oskar \xc8\x99i \xc3\xaei ofer\xc4\x83 un contract. Oskar ob\xc8\x9bine \xc3\xaen cur\xc3\xa2nd faim\xc4\x83 \xc8\x99i bog\xc4\x83\xc8\x9bie. \xc3\x8entr-o zi, \xc3\xaen timp ce mergea pe jos pe un c\xc3\xa2mp, g\xc4\x83se\xc8\x99te un deget retezat: degetul inelar al sorei Dorothea, care a fost ucis\xc4\x83. El se \xc3\xaent\xc3\xa2lne\xc8\x99te \xc8\x99i se \xc3\xaemprietene\xc8\x99te apoi cu Vittlar. De\xc8\x99i era nevinovat, Oskar se las\xc4\x83 condamnat pentru crim\xc4\x83 \xc8\x99i este \xc3\xaenchis \xc3\xaentr-un azil de nebuni, unde \xc3\xae\xc8\x99i scrie memoriile.\n_START_SECTION_\nStil\n_START_PARAGRAPH_\nOskar Matzerath este un narator subiectiv, deoarece starea sa de s\xc4\x83n\xc4\x83tate psihic\xc4\x83 este una discutabil\xc4\x83. El nareaz\xc4\x83 povestea la persoana I-a, cu toate c\xc4\x83 deviaz\xc4\x83 ocazional la persoana a III-a, uneori \xc3\xaen aceea\xc8\x99i propozi\xc8\x9bie. Fiind un narator nesigur, el se contrazice adeseori \xc3\xaen autobiografia sa, ca \xc8\x99i \xc3\xaen diferitele sale relat\xc4\x83ri despre Ap\xc4\x83rarea Oficiului Po\xc8\x99tal Polonez, soarta bunicului Koljaiczek, statutul s\xc4\x83u patern referitor la Kurt, fiul Mariei, \xc8\x99i multe altele._NEWLINE_Romanul are o puternic\xc4\x83 natur\xc4\x83 politic\xc4\x83, de\xc8\x99i el trece dincolo de statutul de roman politic ca urmare a unei pluralit\xc4\x83\xc8\x9bi stilistice. Exist\xc4\x83 elemente de alegorie, mit \xc8\x99i legend\xc4\x83, care plasez\xc4\x83 romanul \xc3\xaen genul realismului magic._NEWLINE_Toba de tinichea are conota\xc8\x9bii religioase at\xc3\xa2t evreie\xc8\x99ti, c\xc3\xa2t \xc8\x99i cre\xc8\x99tine. Oskar \xc8\x9bine conversa\xc8\x9bii imaginare at\xc3\xa2t cu Isus, c\xc3\xa2t \xc8\x99i cu Satana \xc3\xaen \xc3\xaentreaga carte. Membrii bandei lui \xc3\xael numesc "Isus", apoi, mai t\xc3\xa2rziu \xc3\xaen carte, se refer\xc4\x83 la el-\xc3\xaensu\xc8\x99i \xc8\x99i la penisul lui ca "Satana".\n_START_SECTION_\nRecep\xc8\x9bie critic\xc4\x83\n_START_PARAGRAPH_\nReac\xc8\x9bia ini\xc8\x9bial\xc4\x83 la Toba de tinichea a fost una mixt\xc4\x83. Romanul a fost considerat blasfemiator \xc8\x99i pornografic de c\xc4\x83tre unele persoane \xc8\x99i au fost luate m\xc4\x83suri legale \xc3\xaempotriva lui \xc8\x99i a lui Grass. Cu toate acestea, sentimentul opiniei publice s-a schimbat prin 1965 \xc3\xaen unul de acceptare \xc8\x99i romanul a fost recunoscut cur\xc3\xa2nd ca un clasic al literaturii postbelice at\xc3\xa2t \xc3\xaen Germania, c\xc3\xa2t \xc8\x99i \xc3\xaen \xc3\xaentreaga lume.\n_START_SECTION_\nFilm\n_START_PARAGRAPH_\n\xc3\x8en anul 1978 a fost realizat\xc4\x83 o adaptare cinematografic\xc4\x83 \xc3\xaen regia lui Volker Schl\xc3\xb6ndorff. Ea acoper\xc4\x83 doar ac\xc8\x9biunea din primele dou\xc4\x83 c\xc4\x83r\xc8\x9bi, \xc3\xaencheindu-se la sf\xc3\xa2r\xc8\x99itul r\xc4\x83zboiului. Filmul a c\xc3\xa2\xc8\x99tigat \xc3\xaen 1979 premiul Palme d\'Or la Festivalul de Film de la Cannes (ex aequo cu Apocalypse Now), iar \xc3\xaen anul urm\xc4\x83tor Premiul Oscar pentru cel mai bun film str\xc4\x83in.\n_START_SECTION_\nRadio\n_START_PARAGRAPH_\nBBC Radio 4 a difuzat \xc3\xaen 1996 o dramatizare radio cu Phil Daniels. Adaptat\xc4\x83 de Mike Walker, ea a c\xc3\xa2\xc8\x99tigat premiul British Writers Guild pentru cea mai bun\xc4\x83 dramatizare.'